Beweerde blouligbende vas(Foto: SAPD) Drie verdagtes, wat moontlik deel vorm van ŉ blouligbende wat dele van Mpumalanga teister, is Donderdag in hegtenis geneem vir roof, die besit van moontlik gesteelde goedere en omdat hulle hulself as polisielede voorgedoen het. Brig. Leonard Hlathi, provinsiale polisiewoordvoerder, sê die polisie is bewus van ŉ hele aantal gevalle waar misdadigers blou ligte vir motoriste flits en aandui dat hulle moet stilhou en hulle dan van hulle besittings of vrag, in die geval van vragmotors, beroof. “Die slagoffers word soms vanaf Gauteng of Nelspruit gevolg en dan naby Delmas of Witbank voorgekeer.” Hlathi sê polisie van Gauteng en Mpumalanga het saamgewerk en die verdagtes vanaf Gauteng agtervolg. “Donderdag het polisie ŉ VW Polo op die N4 gesien wat by die beskrywing gepas het van die voertuig waarvoor hulle op die uitkyk was. Die voertuig het drie insittendes gehad en die polisie het aan die bestuurder aangedui om af te trek. Die bestuurder het egter die versoek geïgnoreer en ŉ jaagtog het gevolg,” sê Hlathi. Die verdagtes is uiteindelik by Emalahleni (Witbank) voorgekeer en die polisie het polisiekaarte en selfone wat glo aan slagoffers behoort, in die verdagtes se besit gevind. “Die drie is onmiddellik in hegtenis geneem en aangekla.” Hlathi sê die inhegtenisname van die verdagtes vorm deel van die polisie se pogings om ŉ einde te bring aan misdadigers wat hulself as lede van verskeie wetstoepassingsowerhede voordoen en lede van die publiek dan beroof. Volgens Hlathi word die verdagtes verbind met ŉ aantal misdade wat hoofsaaklik in Mpumalanga en Limpopo gepleeg is. “Ons is egter nie oortuig dat hierdie die enigste verdagtes is met dié modus operandi wat bedrywig is rondom Delmas en Witbank nie.” Die polisie sal nou die ondersoek uitbrei om te probeer vasstel of die drie betrokke was by ŉ vlaag misdade in die Hazyview en Witrivier-omgewing. Die verdagtes sal na verwagting vandag (Maandag) in die landdroshof op Witbank verskyn.